जेठ १३ गते आइतबारको नागरिकले प्रधानमन्त्री केपी शर्मा ओलीलाई आफ्नो पुरानो वाचा संझना गराएको छ । करिब साढे दुई वर्षअघि पहिलोपल्ट प्रधानमन्त्री हुँदा केपी ओलीले देशभरबाट एक वर्षभित्र तुइन विस्थापित हुन्छ भनेर घोषणा गरे पनि प्रदेश ७ का पहाडी जिल्लाका विभिन्न २५ स्थानमा अझै पनि जनता तुइनको सहारामा नदी तर्न बाध्य भएको समाचार नागरिकले प्रकाशित गरेको छ । धनगढीबाट पुष्पराज जोशी तथा बझांगबाट जगत खड्काले संप्रेषण गरेका सो समाचारमा बझांगको तलकोट गाउँपालिकाको झ्याउढुंगामा एक महिला तुइनको सहारमा नदी तर्दै गरेको तस्बिरले समाचारको थप पुष्टि गरेको छ ।
